**Bill Bower** (født 13. februar 1917 i Ravenna i Ohio i USA, død 10. januar 2011 i Boulder i Colorado) var en amerikansk flyger, oberst i US Air Force og veteran fra andre verdenskrig. Bower var den siste gjenlevende piloten som gjennomførte Doolittle-raidet mot hovedøya Honshu i Japan den 18. april 1942. Dette toktet var det første flyangrepet under andre verdenskrig mot de japanske hovedøyene utført av amerikanske bombefly.

Liv og virke
------------

### Bakgrunn

Bower ble uteksaminert fra Ravenna High School i 1934. Han gikk både på Hiram College og Kent State University fra 1934 til 1936.

Bower begynte deretter i nasjonalgarden i Ohio fra 1936 til 1938. I 1940 ble Bower uteksaminert fra US Army Air Corps Flying School, og han begynte deretter som løytnant i US Air Force den 4. oktober 1940.

### Andre verdenskrig

Kort tid etter det japanske angrepet på den amerikanske marinebasen Pearl Harbor meldte Bower seg som frivillig for det første amerikanske flyangrepet på Japan. Dette flyangrepet kom senere til å bli kjent som Doolittle-raidet etter raidets øverstkommanderende, Jimmy Doolittle.

Bower og hans mannskap på fem bombet byen Yokohama under raidet. De hoppet ut i fallskjerm fra sitt B-25 over Kina natten etter, og det var første gang Bower hadde hoppet fra et fly. De ble tatt hånd av kinesisk landsbyboere inntil de ble reddet av amerikanerne. Hans mor, Kathryn Bower, ble informert av oberstløytnant Jimmy Doolittle at Bower hadde overlevd angrepstoktet om lag én måned etterpå. Elleve deltagere på Doolittle-taidet ble drept eller tatt til fange. Bower og de andre crewmedlemmene ble brakt fra Kina tilbake til USA.

I juni 1942 mottok Bower og flere andre deltakere av Doolittle-raidet medaljen Distinguished Flying Cross under en seremoni i Det hvite hus. 

Bower giftet seg med Lorraine Amman Bower i Sør-Carolina, den 18. august 1942. Paret fikk to sønner og to døtre. Bower forble i US Air Force gjennom hele den andre verdenskrig, og han oppnådde til slutt graden oberst. Han var blant annet utstasjonert i Afrika, og var det under den allierte invasjonen av Nord-Afrika og så av Italia til september 1945. 

### Etterkrigstiden

Bower ble ulykkesetterforsker etter andre verdenskrig og overført til den nylig etablerte U.S. Air Force i 1947. Han tjenestegjorde også som kommandant fot en U.S. Air Force transportorganisasjon i Arktis og var kommandant for Dobbins Air Force Base i Marietta i Georgia.

Bower var mottaker av Bronze Star Medal og flere andre militære utmerkelser. 

Bower flyttet til Boulder i Colorado i 1966 sammen med sin kone, Lorraine Amman, og parets fire barn. 

Bower døde i Boulder den 10. januar 2011, i en alder av 93 år. Han etterlot seg fire barn og seks barnebarn. Hans kone, Lorraine, døde i 2004.

Referanser
----------

1. ↑   www.washingtonpost.com[Hentet fra Wikidata]
2. 1 2 3 4  «Ravenna WWII hero Colonel Bill Bower, 'Doolittle Raider,' dies». *Record-Courier*. 12. januar 2011.
3. 1 2 3 4 5  «Col. William Marsh "Bill" Bower February 13, 1917 – January 10, 2011». *Daily Camera*. 12. januar 2011.
4. 1 2  Rees Shapiro, T. (15. januar 2011). «Bill Bower, last surviving bomber pilot of WWII Doolittle Raid, dies at 93». *The Washington Post*.

|  |  |
| --- | --- |
| Oppslagsverk/autoritetsdata | Prabook
 |

Portal: Andre verdenskrig